ตลาดหุ้นเอเชียบวกเช้านี้ ขานรับตลาดหุ้นนิวยอร์กดีดตัว
ตลาดหุ้นเอเชียบวกเช้านี้ ขานรับตลาดหุ้นนิวยอร์กดีดตัว
22 พ.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางของตลาดหุ้นนิวยอร์กที่ปิดในแดนบวกเมื่อวันศุกร์ หลังจากตลาดคลายความวิตกกังวลเกี่ยวกับการเมืองสหรัฐ โดยมีการมองกันว่า นักลงทุนวิตกมากเกินไปเรื่องประธานาธิบดีโดนัลด์ ทรัมป์
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,670.48 จุด เพิ่มขึ้น 79.72 จุด, ดัชนี SSE Composite ตลาดหุ้นจีนเปิดวันนี้ที่ 3,087.17 จุด ลดลง 2.97 จุด, ดัชนี HSI ตลาดหุ้นฮ่องกงเปิดวันนี้ที่ 25,318.29 จุด เพิ่มขึ้น 181.77 จุด, ดัชนี TAIEX ตลาดหุ้นไต้หวันเปิดวันนี้ที่ 9,965.08 จุด เพิ่มขึ้น 17.46 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,300.68 จุด เพิ่มขึ้น 12.20 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,772.15 จุด เพิ่มขึ้น 3.87 จุด
นอกจากนี้ ตลาดหุ้นเอเชียยังปรับตัวเพิ่มขึ้นขานรับสัญญาน้ำมันดิบเวสต์เท็กซัส (WTI) ตลาดนิวยอร์กที่ทะยานเหนือระดับ 50 ดอลลาร์/บาร์เรลเป็นครั้งแรกในรอบ 4 สัปดาห์เมื่อวันศุกร์ จากกระแสคาดการณ์ที่ว่ากลุ่มประเทศผู้ผลิตน้ำมันจะจับมือกันขยายเวลาปรับลดกำลังการผลิตต่อไป